**Πολιτική Απόφαση της Προγραμματικής Συνδιάσκεψης του**

**ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ**

 **Νέα εποχή**

Η πανδημία του Covid 19 έχει ήδη σημαδέψει την ανθρωπότητα. Από το ξέσπασμα της πανδημικής κρίσης τον Ιανουάριο του 2020, στην πολιτεία Γιουχάν στην Κεντρική Κίνα, και ύστερα τίποτα δεν είναι το ίδιο. Η πανδημία μετασχημάτισε βαθιά τις οικονομικές, πολιτικές και κοινωνικές συντεταγμένες του κόσμου ολόκληρου: δημιούργησε ένα πρωτοφανές κλίμα αβεβαιότητας στο σύνολο της ανθρωπότητας, ανέδειξε τη σημασία των δημόσιων συστημάτων υγείας, επέφερε ένα σοβαρό πλήγμα στο υπεροπτικό αίσθημα των δυτικών κοινωνιών, αίσθημα σύμφυτο με την καπιταλιστική κυριαρχία και των σχέσεων που αυτή επιβάλλει μεταξύ ανθρώπου και φύσης. Δημιούργησε νέες ανισότητες στο εσωτερικό των χωρών και σε διεθνές επίπεδο, επιβεβαίωσε το χάσμα βορρά-νότου στον κόσμο. Ταυτόχρονα ο τρόπος διαχείρισης της πανδημίας από τις κυρίαρχες δυνάμεις, τα καθολικά lockdown και η οικονομική κρίση που ακολούθησε έφεραν στην επιφάνεια στρατηγικά ερωτήματα σχετικά με τα όρια της ελεύθερης αγοράς και τις δυνατότητες του αναπτυγμένου καπιταλισμού να αντιμετωπίζει προκλήσεις τέτοιας κλίμακας. Στο πεδίο της ιδεολογίας εξάλλου η ανθρωπότητα βρέθηκε για πρώτη φορά σε τέτοιο βαθμό αντιμέτωπη με διλήμματα και αμηχανίες που αφορούν την σχέση ατομικών δικαιωμάτων και δημοκρατικών ελευθεριών με την επιστήμη αλλά και με ένα κύμα συνωμοσιολογίας και παραδοξολογιών που αντικατοπτρίζει βαθύτερες κοινωνικές τάσεις οι οποίες εδώ και καιρό παρήγαγαν πολιτικά αποτελέσματα πλανητικής σημασίας.

**Οι ΗΠΑ**

Η πανδημική κρίση βρήκε τις ΗΠΑ στην φάση κλιμάκωσης της κοινωνικής και πολιτικής αντιπαράθεσης, σε μετάβαση από τη σκοτεινή περίοδο του Τραμπ στη διακυβέρνηση Μπάιντεν. Η πολιτική αυτή μετάβαση έγινε με όρους κινητοποίησης δύο ανταγωνιστικών κοινωνικών και ιδεολογικών μπλοκ πράγμα που αποτυπώθηκε στην ιδιαίτερα αυξημένη συμμετοχή στις αμερικανικές εκλογές: ένα πολύμορφο κοινωνικό κίνημα εναντίον του ρατσισμού, του σεξισμού, και της λευκής υπεροχής συγκρούστηκε με την άκρα/εναλλακτική δεξιά (altright). Το κίνημα blacklivesmatter και η εισβολή της φασιστικής δεξιάς που αποτέλεσε τον σκληρό πυρήνα του τραμπισμού αποτελούν τα σύμβολα δύο κόσμων που συγκρούστηκαν και εξακολουθούν να συγκρούονται στη μητρόπολη του καπιταλισμού. Η επικράτηση στις εκλογές του Μπάιντεν και των δημοκρατικών σηματοδότησαν μια στροφή στις πολιτικές προτεραιότητες των ΗΠΑ αλλά και μια στροφή στην αντιμετώπιση της οικονομικής κρίσης που ακολουθεί την πανδημία. Υπό την επιρροή της αριστερής πτέρυγας των δημοκρατικών ο Μπάιντεν υιοθετεί προς ώρας μια σοσιαλδημοκρατική πολιτική ενίσχυσης των εισοδημάτων της εργατικής τάξης, φορολόγησης των επιχειρήσεων, αμφισβήτησης της πατέντας και παροχής ρευστότητας σε πρωτοφανή έκταση αμφισβητώντας τον νεοφιλελεύθερομονόδρομο. Είναι ακριβώς αυτή την πολιτική που πρέπει να αξιοποιήσει και να επεκτείνει η Αριστερά και οι δημοκρατικές – προοδευτικές δυνάμεις σε ολόκληρο τον κόσμο σε μια στρατηγική αμφισβήτησης της νεοφιλελεύθερης ορθοδοξίας και ενός εναλλακτικού δρόμου. Από την άλλη μεριά η διακυβέρνηση Μπάιντεν δεν είναι χωρίς αντιφάσεις. Σε έναν κόσμο που δεν είναι πλέον ο μονοπολικός κόσμος του τέλους του 20ου αιώνα αλλά έχει υποστεί θεμελιώδεις ανακατατάξεις ήδη πριν από την πανδημία οι ανταγωνισμοί μεταξύ ΗΠΑ – Κίνας – Ρωσίας αλλά και περιφερειακών δυνάμεων δημιουργούν τον κίνδυνο ενός νέου ψυχρού πολέμου και άρα την ανάγκη για ένα παγκόσμιο κίνημα υπεράσπισης της ειρήνης.

**Η Ευρωπαϊκή Ένωση**

Είναι ακριβώς στο φόντο αυτών των πολιτικών εξελίξεων που αναδεικνύεται η αντικειμενική ανάγκη ενός γεωπολιτικά ευρωπαϊκού πόλου που θα λειτουργεί ως δύναμη εξισορρόπησης. Δυστυχώς, όμως, η Ευρώπη, εγκλωβισμένη στην νεοφιλελεύθερη ορθοδοξία και τους εθνικούς ανταγωνισμούς δεν φαίνεται σήμερα έτοιμη να αναλάβει αυτό το ρόλο. Στο πεδίο της αντιμετώπισης της οικονομικής κρίσης οι κυρίαρχες συντηρητικές ευρωπαϊκές δυνάμεις από ένστικτο αυτοσυντήρησης έκαναν κάποια δειλά βήματα όπως η αναστολή ισχύος του συμφώνου σταθερότητας και μια μερική έστω αμοιβαιοποίηση του χρέους ώστε να χρηματοδοτηθεί τμήμα του ταμείου ανάκαμψης, βήματα που είναι όμως πολύ πίσω και από τις κοινωνικές ανάγκες αλλά και από την πολιτική Μπάιντεν. Διότι την ίδια στιγμή το μεγαλύτερο τμήμα της χρηματοδότησης του ταμείου θα γίνει μέσω δανείων που θα συνοδεύονται από οιονεί μνημονιακούς όρους, η εμμονή με την δημοσιονομική προσαρμογή εξακολουθεί να είναι ενεργή, η συζήτηση για την διευθέτηση του δημόσιου χρέους διαχωρίζει αντικειμενικά τον Ευρωπαϊκό Βορρά από τις χώρες του Νότου ενώ ταυτόχρονα η Ευρωπαϊκή Ένωση πρωταγωνιστεί αρνητικά στην απελευθέρωση της πατέντας των εμβολίων αρνούμενη, υπό την πίεση της Γερμανίας και των μεγάλων φαρμακευτικών εταιριών, να υιοθετήσει την πρόταση Μπάιντεν. Παρ’ όλα αυτά η εμφανής διαφορά σε σχέση με την διαχείριση της χρηματοπιστωτικής κρίσης της προηγούμενης δεκαετίας διανοίγει αντικειμενικά ένα πεδίο δυνατοτήτων για τις αριστερές, οικολογικές και προοδευτικές δυνάμεις της Ευρώπης.

Παρ’ όλ’ αυτά η Ευρωπαϊκή Αριστερά σε όλες τις εκδοχές της αντιμετωπίζει μεγάλες πολιτικές δυσκολίες. Παραδοσιακά σοσιαλδημοκρατικά κόμματα βρίσκονται σε βαθιά κρίση και κινούνται σε ιστορικά χαμηλά (Γερμανία, Γαλλία), η ριζοσπαστική αριστερά φαίνεται μάλλον καθηλωμένη, ο χώρος της πολιτικής οικολογίας δεν μοιάζει ικανός να συγκροτήσει προοδευτικές πλειοψηφίες. Αντίθετα η άκρα δεξιά κερδίζει διαρκώς έδαφος ενώ τα συντηρητικά και χριστιανοδημοκρατικά κόμματα εξακολουθούν να κυριαρχούν.

Μέσα σε αυτό το συσχετισμό και παρά τις αντικειμενικές δυνατότητες είναι υπαρκτός ο κίνδυνος για μια νέα εποχή σκληρής λιτότητας, δημοσιονομικής ορθοδοξίας και κατάργησης κοινωνικών κατακτήσεων και δικαιωμάτων.

Είναι επομένως επιτακτική ανάγκη να ενισχύσουμε την πορεία σύγκλισης και συνεργασίας των προοδευτικών και αριστερών δυνάμεων της Ευρώπης. Διορθώνοντας στρατηγικά λάθη να πρωτοστατήσουμε στον πολιτικό αγώνα για τον μετασχηματισμό της αρχιτεκτονικής της Ευρωζώνης με στόχο την αμφισβήτηση της πρωτοκαθεδρίας των αγορών έναντι των εργατικών και λαϊκών συμφερόντων.

Ο ΣΥΡΙΖΑ – Προοδευτική συμμαχία πρωταγωνιστεί σε αυτό το εγχείρημα στη βάση συγκεκριμένων πολιτικών ώστε οι προοδευτικές δυνάμεις της Ευρώπης:

* Να ανοίξουμε έγκαιρα τη συζήτηση για την μετατροπή του Συμφώνου Σταθερότητας σε Σύμφωνο Σύγκλισης και Βιώσιμης Ανάπτυξης
* Να στηρίξουμε την ενεργά την Πράσινη Συμφωνία με όρους δίκαιης μετάβασης και κοινωνικής συμμετοχής όπως και τον συμπεριληπτικό ψηφιακό μετασχηματισμό
* Να αγωνιστούμε για την θεσμοθέτηση του Ταμείου Ανάκαμψης ως μόνιμου αναπτυξιακού μηχανισμού και να επιμείνουμε να αξιοποιηθεί παραγωγικά στις χώρες μας
* Να υποστηρίξουμε τον ελάχιστο εγγυημένο εταιρικό φόρο για την χρηματοδότηση της ανάπτυξης, της οικονομικής σύγκλισης και του κοινωνικού κράτους
* Να υποστηρίξουμε τον ευρωπαϊκό πυλώνα κοινωνικών δικαιωμάτων που συζητήθηκε στο Πόρτο
* Να πρωτοστατήσουμε για την άρση των περιορισμών στις πατέντες με στόχο τον ταχύτερο εμβολιασμό στην Ευρώπη αλλά και τον αναπτυσσόμενο κόσμο
* Να εργαστούμε από κοινού με το ΚΕΑ για στενότερες σχέσεις αλληλεγγύης και συνεργασίας με τις αριστερές δυνάμεις και τα πολύμορφα κοινωνικά κινήματα των ΗΠΑ

Αυτές εξάλλου είναι οι ελάχιστες προϋποθέσεις για να προχωρήσει το αναγκαίο εγχείρημα της πολιτικής ενοποίησης της Ευρώπης με όρους κοινωνικής συνοχής, ισότητας και δικαιοσύνης.

**Η συγκυρία στην Ελλάδα**

Η ελληνική κυβέρνηση και ο Κυριάκος Μητσοτάκης, ωστόσο, όχι μόνο δεν αξιοποιούν τις αντικειμενικές δυνατότητες που έχουν διαμορφωθεί αλλά βρίσκονται απολύτως στον αντίποδα αυτής της προοπτικής. Από την πρώτη μέρα της διακυβέρνησής της η ΝΔ επιδόθηκε σε έναν αγώνα δρόμου για την σαρωτική αναδιάρθρωση της ελληνικής κοινωνίας και του κράτους από το πεδίο της οικονομίας και της εργασίας μέχρι το πεδίο των θεσμών και της δημοκρατίας. Η ΝΔ έχει ολοκληρώσει σήμερα τον πολιτικό μετασχηματισμό της από που εκκίνησε ήδη από την περίοδο της ηγεσίας Σαμαρά. Υπό τον Κυριάκο Μητσοτάκη έχει μετασχηματιστεί σε ένα κόμμα υβρίδιο που συνενώνει πολιτικές και κοινωνικές δυνάμεις του νεοφιλελεύθερου τόξου με το αναδυόμενο και όλο και ισχυρότερο ρεύμα της ακραίας – εναλλακτικής δεξιάς (altright) στην ελληνική εκδοχή του. Έτσι από τη μια μεριά οργανώνει την επίθεση στις δυνάμεις της εργασίας συμπιέζοντας μισθούς και απορυθμίζοντας επιθετικά την αγορά εργασίας, προσανατολίζει τους χρηματοδοτικούς πόρους αποκλειστικά σε μεγάλες και πολύ μεγάλες επιχειρήσεις, επιχειρεί μια επιθετική αναδιανομή υπέρ των Τραπεζών και των ολιγαρχικών συμφερόντων (παράδειγμα ο πτωχευτικός κώδικας), ενισχύει τα υψηλά και πολύ υψηλά εισοδήματα, πριμοδοτεί το ιδιωτικό έναντι του δημοσίου σε όλα τα πεδία από την υγεία μέχρι την εκπαίδευση και την κοινωνική ασφάλιση, καθοδηγεί την εκκαθάριση των μικρών και μεσαίων επιχειρήσεων. Στόχος εδώ είναι αξιοποιώντας την πανδημία και την οικονομική κρίση ως ευκαιρία να επιταχύνει την αλλαγή παραδείγματος και να επιβάλλει νέους όρους συσσώρευσης, συγκέντρωσης και συγκεντροποίησης του κεφαλαίου σε βάρος των εργαζομένων και των μεσαίων στρωμάτων. Την ίδια στιγμή επιχειρεί να διατηρήσει τις προσβάσεις της σε τμήματα των λαϊκών στρωμάτων κινητοποιώντας όλο το ιδεολογικό και πολιτικό οπλοστάσιο της ακραίας – εναλλακτικής δεξιάς: εθνικισμός, θεσμικός ρατσισμός, μισογυνισμός, ομοφοβία, αντιπροσφυγική υστερία, δόγμα νόμος και τάξη και ηθικός πανικός συγκροτούν την ιδεολογική εμπροσθοφυλακή της ΝΔ στην προσπάθεια της να διαμορφώσει νέες ιδεολογικές συντεταγμένες στην ελληνική κοινωνία. Στο πεδίο των θεσμών η κυβέρνηση κινείται διαρκώς σε όλο και αυταρχικότερες επιλογές, υποβαθμίζει την λειτουργία του κοινοβουλίου, διοικεί το κράτος πέραν των ορίων της νομιμότητας, διαχειρίζεται το δημόσιο χρήμα σκανδαλωδώς, επιβάλλει μια πρωτοφανώς μονοφωνική συνθήκη στα μέσα ενημέρωσης, διατηρεί προνομιακές σχέσεις με μια νέα επιχειρηματική ολιγαρχία ενώ κατήργησε το εκλογικό σύστημα της απλής αναλογικής, τόσο για τις εθνικές εκλογές, όσο και για την Τοπική Αυτοδιοίκηση, επιφέροντας ισχυρό πλήγμα στην έκφραση της αυθεντικής λαϊκής βούλησης και συρρικνώνοντας το ρόλο των αιρετών.

Στα ζητήματα εξωτερικής πολιτικής πορεύεται χωρίς στρατηγικό σχέδιο, δέσμια των εσωτερικών της αντιθέσεων και αντιφάσεων. Αντί να αξιοποιήσει τη θετική παρακαταθήκη της Συμφωνίας των Πρεσπών που αποτελεί οδηγό για το μέλλον διαρκώς παλινδρομεί ώστε να μην διαταραχτεί η ισορροπία τρόμου που έχει διαμορφωθεί στο εσωτερικό της. Έχει ταυτόχρονα εγκαταλείψει την πολυδιάστατη και ενεργητική εξωτερική πολιτική και αδυνατεί να εκπονήσει μια σαφή στρατηγική για τη βελτίωση των ελληνοτουρκικών σχέσεων και την εμπέδωση της ειρήνης και της σταθερότητας στην ευρύτερη περιοχή μας.

**Η διαχείριση της πανδημίας στην Ελλάδα**

Η πανδημία δεν έχει τελειώσει, ο κίνδυνος από τις μεταλλάξεις είναι απολύτως υπαρκτός ενώ την ίδια ώρα ο ρυθμός των εμβολιασμών - και άρα το υπαρξιακά αναγκαίο τείχος ανοσίας - παραμένει πολύ αργός. Ο **εμβολιασμός,**  όμως παρά τις καθυστερήσεις, τα προβλήματα και ορισμένες αποφάσεις της Επιτροπής που εργαλειοποιήθηκε από την κυβέρνηση η οποία πολλές φορές προεξοφλούσε εξελίξεις, είναι η μόνη άμυνα που διαθέτει η ανθρωπότητα απέναντι στον φονικό ιό και **αποτελεί πράξη κοινωνικής ευθύνης και αλληλεγγύης.**

Για αυτόν τον λόγο, ορθώς, πρωτοστατήσαμε τόσο στην Ελλάδα όσο και σε διεθνές επίπεδο για την **άρση της πατέντας των εμβολίων.** Καμία κρίση δεν ξεπερνιέται χωρίς κοινωνική αλληλεγγύη, ειδικά η υγειονομική.

Ο ΣΥΡΙΖΑ – Προοδευτική συμμαχία από την πρώτη στιγμή της πανδημίας ακολούθησε μια πολιτική που έθετε ως πρώτη προτεραιότητα και μοναδικό του γνώμονα την προστασία της δημόσιας υγείας και των ανθρώπινων ζωών. Σε αντίθεση με όσα έπραξαν δυνάμεις της Δεξιάς που βρίσκονται στην αντιπολίτευση σε άλλες χώρες της Ευρώπης, με ηχηρότερο παράδειγμα την Ισπανία, έδωσε στην κυβέρνηση όσο χρόνο χρειαζόταν ώστε να προετοιμάσει το εθνικό σύστημα υγείας, στήριξε έμπρακτα την ανάγκη για καθολικό εμβολιασμό, αντιτάχθηκε σθεναρά στην συνωμοσιολογία και την παραδοξολογία.

Η κυβέρνηση απέτυχε ωστόσο στρατηγικά στην διαχείριση της πανδημίας. Η αποτυχία της δεν οφείλεται δηλαδή σε τεχνικές ανεπάρκειες ή στην αντικειμενικά δύσκολη κατάσταση που κλήθηκε να διαχειριστεί αλλά στις ιδεολογικές της εμμονές. Είναι μια αποτυχία ιδεών και μοντέλου και όχι μια αποτυχία τεχνικού χαρακτήρα.

Δεν ενίσχυσε το ΕΣΥ με αποτέλεσμα αυτό να μετατραπεί σε σύστημα αντιμετώπισης της μία νόσου, δεν επέταξε τον ιδιωτικό τομέα στην μάχη της πανδημίας για να μην επηρεάσει την κερδοφορία του, δεν προσέλαβε μόνιμο προσωπικό, δεν στήριξε τις υλικοτεχνικές υποδομές. Χαρακτηριστικό είναι ότι στον προϋπολογισμό του 2021 οι δαπάνες για το ΕΣΥ εμφανίζονται μειωμένες κατά 572 εκατομμύρια ευρώ. Παράλληλα δεν εφάρμοσε αυστηρά πρωτόκολλα ιχνηλάτησης, δεν εγγυήθηκε το ασφαλές άνοιγμα των σχολείων, αγνόησε πλήρως την ανάγκη αυστηρών πρωτοκόλλων και ελέγχων στους μαζικούς εργασιακούς χώρους που μετατράπηκαν σε εστίες υπερμετάδοσης, δεν ενίσχυσε τα μέσα μαζικής μεταφοράς. Η μοναδική έγνοια της ήταν η επικοινωνιακή διαχείριση της αποτυχίας, η επίκληση της ατομικής ευθύνης των πολιτών και η επιδεικτική άρνηση της να αναγνωρίζει ολιγωρίες και στρατηγικά σφάλματα. Σε ότι αφορά ειδικά την πορεία του εμβολιασμού οι ευθύνες της ειδικά στην περίπτωση του εμβολίου της ΑstraZeneca είναι τεράστιες καθώς με τις αντιφατικές της ενέργειες και τις αλλοπρόσαλλες επιλογές της υπονόμευσε η ίδια το πρόγραμμα εμβολιασμού διασπείροντας αμφιβολίες και εντείνοντας το αίσθημα αβεβαιότητας.

Αντί η κυβέρνηση της ΝΔ και ο Κυριάκος Μητσοτάκης να αξιοποιήσουν την πολιτική στάση του ΣΥΡΙΖΑ – Προοδευτική Συμμαχία για την αποτελεσματική αντιμετώπιση της πανδημίας επιχείρησε να την εκμεταλλευτεί ώστε να οικοδομήσει ένα αυταρχικό καθεστώς. Η λίστα Πέτσα, οι ολοκληρωτικές πρακτικές και ο ασφυκτικός έλεγχος στην ενημέρωση, οι απευθείας αναθέσεις σε φίλους και ημέτερους, ο αστυνομικός αυταρχισμός και η βία απέναντι στους πολίτες και ιδιαίτερα τη νεολαία, η επιλογή να αξιοποιηθεί η πανδημία ως ευκαιρία για να περάσουν ακραία συντηρητικά και σκληρά ταξικά νομοθετήματα στην παιδεία, την εργασία, το ασφαλιστικό είναι μόνο μερικά από τα έργα και τις ημέρες της.

Σήμερα μάλιστα, μπροστά στα αδιέξοδα και την αποτυχία της η κυβέρνηση με πρωταγωνιστή τον Κυριάκο Μητσοτάκη λειτουργεί αλαζονικά και επιδιώκει να διχάσει τους πολίτες. Απειλεί, επιτίθεται, εκβιάζει ρίχνοντας την ευθύνη για το χαμηλό ποσοστό εμβολιασμού και τη συνολική της αποτυχία στους πολίτες και όχι στην αλλοπρόσαλλη πολιτική της.

Παρά όμως τη συνθήκη της πανδημίας και των κοινωνικών περιορισμών οι πρώτες δυναμικές αντιστάσεις έχουν ήδη κάνει την εμφάνιση τους. Από τις κινητοποιήσεις των φοιτητών απέναντι στο νόμο για την πανεπιστημιακή αστυνομία και την εξίσωση των ιδιωτικών κολλεγίων με τα ΑΕΙ, τις κινητοποιήσεις του γονεικου κινήματος και των μαθητών ενάντια στα αντιεκπαιδευτικά νομοσχέδια της Kεραμέως, τις μεγάλες κινητοποιήσεις απέναντι στον κρατικό αυταρχισμό και τη βία ιδιαίτερα μετά τα περιστατικά στην Νέα Σμύρνη, τις μαζικές διαδηλώσεις κόντρα στο αντεργατικό νομοσχέδιο Μητσοτάκη – Χατζηδάκη, τις κινητοποιήσεις απέναντι στο σεξισμό, τη σεξουαλική βία, την κουλτούρα του βιασμού και τις γυναικοκτονίες αναπτύσσεται ένα ρεύμα δυναμικής αμφισβήτησης της κυβέρνησης Μητσοτάκη. Και είναι και σε αυτό το ρεύμα που ο ΣΥΡΙΖΑ – Προοδευτική Συμμαχία επιδιώκει πάντοτε να πρωταγωνιστεί διαμορφώνοντας τους όρους της αναγκαίας πολιτικής αλλαγής.

**Ο ΣΥΡΙΖΑ – Προοδευτική Συμμαχία ισχυρό και μαζικό κόμμα δομικής μαχητικής αντιπολίτευσης και προγραμματικής εναλλακτικής λύσης με στόχο την νίκη στις εκλογές και την πολιτική αλλαγή στη χώρα**

Μέσα σε αυτή τη συνθήκη και τις στρατηγικές επιλογές και αποτυχίες της διακυβέρνησης της Νέα Δημοκρατίας ο ΣΥΡΙΖΑ – Προοδευτική Συμμαχία κινητοποιείται, παρεμβαίνει και επιδιώκει να εκφράσει πολιτικά μια πλειοψηφική αριστερή και προοδευτική συμμαχία κοινωνικών δυνάμεων. Τους μισθωτούς εργαζόμενους, τη νεολαία και το νέο εργατικό δυναμικό της ευελιξίας και της επισφάλειας, τις γυναίκες, τη μικρή και μεσαία επιχειρηματικότητα που ασφυκτιά, τους επιστήμονες, τους αγρότες, τους συνταξιούχους, τους εργάτες και τις εργάτριες του πολιτισμού, τα περιβαλλοντικά κινήματα και τα κινήματα δικαιωμάτων με στόχο τη διαμόρφωση μιας μεγάλης κοινωνικής και πολιτικής πλειοψηφίας και τη νίκη στις εκλογές. Και είναι αυτή η εκλογική νίκη του ΣΥΡΙΖΑ – Προοδευτική Συμμαχία που θα ανοίξει το δρόμο για τον σχηματισμό μιας προοδευτικής κυβέρνησης, αναγκαίας για την μεγάλη πολιτική αλλαγή που έχει ανάγκη η ελληνική κοινωνία. Η απλή αναλογική εξάλλου θα είναι το εκλογικό σύστημα στις επόμενες εκλογές και θα  πρέπει να  εξελιχτεί  σε δυνατό  όπλο στα χέρια της Αριστεράς.

Συγκροτούμε αυτή τη συμμαχία ασκώντας δομική, μαχητική αντιπολίτευση σε όλα τα πεδία, απορρίπτοντας τη λογική του ώριμου φρούτου που χαρακτήριζε τον συναινετικό δικομματισμό προηγούμενων δεκαετιών και επεξεργαζόμαστε μια πειστική προγραμματική εναλλακτική. Στόχος μας η παραγωγική ανασυγκρότηση και η οικονομική ανάπτυξη με κεντρικό στοιχείο την αύξηση των μισθών, την ενίσχυση της διαπραγματευτικής δύναμης των εργαζομένων, την αναδιανομή υπέρ της κοινωνικής πλειοψηφίας, το οικολογικό πρόσημο, την καταπολέμηση των ανισοτήτων, ένα νέο κοινωνικό κράτος αλλά και την ψηφιακή μετάβαση με όρους ισότητας και όχι αποκλεισμών. Την ώρα που η ΝΔ επενδύει στη δημιουργική καταστροφή και επιδιώκει να επιβάλλει ένα μοντέλο συσσώρευσης ακραία ταξικό και αντιπεριβαλλοντικό ακολουθώντας αποτυχημένες συνταγές 25 ετών νεοφιλελευθερισμού ο ΣΥΡΙΖΑ – Προοδευτική Συμμαχία επενδύει σε ένα παραγωγικό μοντέλο που στηρίζει τα συνεργατικά σχήματα, τα συνεταιριστικά εγχειρήματα, την καινοτομία της μικρής και μεσαίας επιχείρησης ως λύση στην τάση συγκέντρωσης και συγκεντροποίησης κεφαλαίου, τον κανιβαλισμό της αγοράς. Με αναπροσανατολισμό των χρηματοδοτικών εργαλείων, φορολογική δικαιοσύνη και καταπολέμηση της φοροδιαφυγής, αξιοποίηση του Ταμείου Ανάκαμψης για την ενίσχυση της ρευστότητας των μικρών και μεσαίων επιχειρήσεων, ρύθμιση του ιδιωτικού χρέους που αποτελεί θηλειά στο λαιμό της ελληνικής οικονομίας και υπονομεύει τους όρους ανάκαμψης. Στόχος του προγράμματος εξάλλου είναι να συνδέσει τις άμεσες σημερινές ανάγκες της κοινωνικής πλειοψηφίας με ένα μεσομακροπρόθεσμο σχέδιο θεμελιακών τομών και ριζοσπαστικών μετασχηματισμών.

Σε αυτή την προοπτική αξιοποιούμε την εμπειρία της διακυβέρνησης αλλά και τις κοινωνικές εκπροσωπήσεις που εμπεδώσαμε τα προηγούμενα χρόνια ιδιαίτερα με τις δυνάμεις της εργασίας και της νεολαίας. Ταυτόχρονα επιχειρούμε να διευρύνουμε την επιρροή μας σε κοινωνικά στρώματα που για διαφορετικούς λόγους ασκούν κριτική ή διατηρούν επιφυλάξεις απέναντι μας και το κείμενο του απολογισμού της πορείας μας από το 2012 – 2019 αποτελεί συναφώς έναν κρίσιμο οδηγό.

Ταυτόχρονα στο κεντρικό ζήτημα των ελληνοτουρκικών σχέσεων απορρίπτουμε την λογική της ακινησίας και επιμένουμε σε έναν οδικό χάρτη όπου μέσω του ουσιαστικού διαλόγου και των διερευνητικών, της ένταξης των ελληνοτουρκικών στο ευρωτουρκικό πλαίσιο, των διαπραγματεύσεων και της προσφυγής για τις θαλάσσιες οικονομικές ζώνες στο Διεθνές Δικαστήριο της Χάγης επιδιώκουμε μια έντιμη λύση μεριμνώντας παράλληλα για την αμυντική θωράκιση της χώρας.

Διαμορφώνουμε έτσι αξιοποιώντας την διαβούλευση της Προγραμματικής μας Συνδιάσκεψης και στον δρόμο για το Συνέδριο μας ένα εναλλακτικό κυβερνητικό πρόγραμμα με επίκεντρο

* Την άμεση κατάργηση των αντιπεριβαλλοντικών, αντεργατικών, αντιδημοκρατικών και αντεκπαιδευτικών νομοθετημάτων της ΝΔ
* Τη βελτίωση της θέσης της εργασίας με αύξηση των μισθών, επαναρρύθμιση της αγοράς εργασίας και ενίσχυση της διαπραγματευτικής δύναμης των εργαζομένων. Με αύξηση του κατώτατου μισθού στα 800 Ε και εφαρμογή του 35ωρου χωρίς μείωση αποδοχών και χωρίς αύξηση της ελαστικότητας
* Την δίκαιη και συμπεριληπτική πράσινη μετάβαση χωρίς αποκλεισμούς
* Την ρύθμιση του ιδιωτικού χρέους
* Την ενίσχυση του ΕΣΥ και την οικοδόμηση ενός νέου, ενιαίου, καθολικού, δημόσιου δωρεάν κοινωνικού κράτους (υγεία, παιδεία, πρόνοια, πολιτισμός)
* Την δίκαιη ψηφιακή μετάβαση
* Την εμπέδωση της ειρήνης και της σταθερότητας στην ευρύτερη περιοχή μας με μια ενεργητική και πολυδιάστατη εξωτερική πολιτική
* Την ανάκτηση του δημόσιου χώρου από την νεοφιλελεύθερη επιχείρηση εκποίησης του.
* Την συγκρότηση εναλλακτικού φιλοπεριβαλλοντικού παραγωγικού σχεδίου για την ανάπτυξη των παραγωγικών δυνατοτήτων με βάση τα συγκριτικά πλεονεκτήματα της χώρας μας .
* Την σημαντική χρηματοδότηση και ανάπτυξη της ενδογενούς ερευνάς και τεχνολογίας σε όλους τους παραγωγικούς κλάδους.
* Την ικανοποίηση των δίκαιων αιτημάτων του ΛΟΑΤΚΙ+ κινήματος για μια κοινωνία ισότητας

**Το κόμμα μας: Η στρατηγική της διεύρυνσης**

Προϋπόθεση για να διαμορφώσουμε την αναγκαία κοινωνική και πολιτική πλειοψηφική συμμαχία, για να γίνει η εναλλακτική προγραμματική και κυβερνητική μας πρόταση κτήμα της κοινωνίας και των λαϊκών δυνάμεων που επιδιώκουμε να εκφράζουμε, για μια νέα νίκη στις επόμενες εκλογές αλλά και για να καταστούν οι ιδέες και οι αξίες μας ηγεμονικές στην ελληνική κοινωνία είναι ένα μαζικό, δημοκρατικό, λαϊκό, συμμετοχικό αριστερό κόμμα.

Ένα κόμμα ανοιχτό στην κοινωνία, ένα κόμμα που μετατρέπει τις επιμέρους κοινωνικές διεκδικήσεις σε συνεκτικό πολιτικό και στρατηγικό σχέδιο με βραχυπρόθεσμους και μακροπρόθεσμους στόχους. Ένα κόμμα που διαβουλεύεται αλλά και παρεμβαίνει προς όφελος της κοινωνικής πλειοψηφίας. Με σαφείς κοινωνικές αναφορές και στοχεύσεις που αντιλαμβάνεται ότι μόνο μια συμμαχία των λαϊκών τάξεων με καθοριστικό το ρόλο των δυνάμεων της εργασίας μπορεί να υπερβεί τα αδιέξοδα, τις αντιφάσεις, την κοινωνική ερήμωση που προκαλεί ο νεοφιλελεύθερος καπιταλισμός και η διακυβέρνηση της δεξιάς στην Ελλάδα.

Αυτόν τον στόχο θέσαμε μετά τον Ιούλιο του 2019, όταν ο λαός, οι δυνάμεις της εργασίας, η νεολαία, οι δημοκρατικοί και προοδευτικοί πολίτες, οι λαϊκές τάξεις εδραίωσαν τον ΣΥΡΙΖΑ – Προοδευτική Συμμαχία ως κεντρική πολιτική δύναμη στην υπόθεση της εκπροσώπησης και προώθησης των κοινωνικών συμφερόντων τους και εκπλήρωσης των δίκαιων προσδοκιών τους.

Τα δύο τελευταία χρόνια, από τον Ιούλιο του 2019 μέχρι και σήμερα, έχουν γίνει θετικά βήματα προς αυτή την κατεύθυνση, χωρίς βεβαίως να λείπουν τα προβλήματα και οι δυσκολίες. Με την ομόφωνη έγκριση από την Κεντρική Επιτροπή του ΣΥΡΙΖΑ της «Διακήρυξης του ΣΥΡΙΖΑ – Προοδευτική Συμμαχία» έγινε ένα αποφασιστικό βήμα στην πορεία της διεύρυνσης και το κείμενο αυτό αποτελεί ένα κρίσιμο πολιτικό ντοκουμέντο – κάλεσμα αλλά και ένα συλλογικό κομματικό κεκτημένο. Στην ίδια πορεία διεύρυνσης του κόμματος εγγράφονται εξάλλου και η συναινετική συγκρότηση του Πολιτικού Συμβουλίου και της ΚΕΑ.

Το ξέσπασμα της πανδημίας και η αναβολή του Συνεδρίου, αν και δεν διέκοψε, σίγουρα επιβράδυνε την πορεία μας αλλά και την ολοκλήρωση των διαδικασιών της ανασυγκρότησης. Παρά βεβαίως τις αντικειμενικές δυσκολίες που αντιμετωπίσαμε, ο ΣΥΡΙΖΑ – Προοδευτική Συμμαχία κατάφερε μέσα στην διετία να διπλασιάσει τα εγγεγραμμένα μέλη του με την κινητοποίηση των κομματικών οργανώσεων αλλά και μέσω της ψηφιακής πλατφόρμας του isyriza που έπαιξε καθοριστικό ρόλο. Την ίδια στιγμή καταφέραμε να ολοκληρώσουμε το δύσκολο εγχείρημα των διαδικτυακών νομαρχιακών συνδιασκέψεων του κόμματος, με τη συμμετοχή 17.000 αντιπροσώπων και την εκλογή των νέων νομαρχιακών επιτροπών. Το ψηφιακό αυτό άλμα του κόμματος αποτελεί μια σημαντική παρακαταθήκη για το κόμμα και τη δυνατότητα του να προσαρμόζεται πρωτοπορώντας.

Ο στόχος όμως της διεύρυνσης, ανασυγκρότησης και μετασχηματισμού μας σε ένα μαζικό κόμμα με οργανικές σχέσεις με την κοινωνία δεν έχει εκπληρωθεί. Υπάρχουν πολλά ακόμα να γίνουν σε πολλά και διαφορετικά πεδία αν θέλουμε να είμαστε ένα πραγματικά αριστερό κόμμα των μελών του, με βαθιές κοινωνικές ρίζες που θα μπορεί να εκπροσωπεί και να εκφράζει τα λαϊκά συμφέροντα και διεκδικήσεις όχι μόνο στο κεντρικό πολιτικό επίπεδο αλλά μέσα στην ίδια την κοινωνία, τους θεσμούς και τα κινήματα. Ένα κόμμα που θα δίνει με αξιώσεις τη μάχη της ηγεμονίας: να πείθει δηλαδή ότι τα συμφέροντα των εργαζόμενων τάξεων είναι συμφέροντα όλης της κοινωνίας.

Ο στόχος λοιπόν ο ΣΥΡΙΖΑ – Προοδευτική Συμμαχία να αντιστοιχήσει την πολιτική του επιρροή με τις οργανωμένες του δυνάμεις και τις θεσμικές του εκπροσωπήσεις παραμένει. Όχι απλώς να αυξήσει τα κομματικά του μέλη, αλλά να αποκτήσει οργανική σύνδεση με την κοινωνία, να αποκτήσει οργανωμένη και συγκροτημένη πολιτική και ιδεολογική παρέμβαση σε κάθε χώρο δουλειάς, σε κάθε γειτονιά, σε κάθε πανεπιστήμιο, σε κάθε σύλλογο, στο σύνολο των θεσμικών και μη θεσμικών εκφράσεων της κοινωνίας. Στα συνδικάτα και τους αγροτικούς συλλόγους, στις συνδικαλιστικές οργανώσεις των μικρομεσαίων, στα επιμελητήρια, στην αυτοδιοίκηση, τους επιστημονικούς συλλόγους, στους συνεταιρισμούς, στους φοιτητικούς συλλόγους, στους συλλόγους γονέων, στο χώρο του πολιτισμού και του αθλητισμού αλλά και βεβαίως στα πολύμορφα ριζοσπαστικά κοινωνικά κινήματα.

Οι Οργανώσεις Μελών (ΟΜ) του κόμματος είναι η βασική του δύναμη. Αυτές οφείλουν να καταστούν κυριολεκτικά **το κόμμα στο χώρο τους**, συνδυάζοντας την εκλαΐκευση της γενικής γραμμής του κόμματος με τα τοπικά προβλήματα. Αυτές καλούνται να αναλάβουν όλες τις κατάλληλες πρωτοβουλίες προκειμένου να εμπεδώσουν ειλικρινή συνεργασία με τους ποικίλους τοπικούς φορείς, να συνενώσουν διάσπαρτες δυνάμεις κοινωνικά και πολιτικά, να διεκδικήσουν λύσεις στο τοπικό επίπεδο και να συμβάλουν στον όλο προβληματισμό του κόμματος.

Είναι σε αυτό το πλαίσιο που επιδιώκουμε διαρκώς να συνθέτουμε τις ποικίλες παραδόσεις της αριστεράς και του δημοκρατικού προοδευτικού χώρου, την κομμουνιστική, ριζοσπαστική και ανανεωτική αριστερά, την σοσιαλδημοκρατία, την πολιτική οικολογία, τον φεμινισμό και τα κινήματα των δικαιωμάτων, σε μια νέα ενιαία αριστερή και δημοκρατική παράδοση, με τις πληθυντικές καταβολές της. Επιδιώκουμε να διαμορφώσουμε την αριστερά του 21ου αιώνα που διεκδικεί και αναλαμβάνει την μεγάλη ευθύνη της διακυβέρνησης, δίνει λύσεις σε ενεστώτα χρόνο αλλά έχει ταυτόχρονα σαφή στρατηγικό προσανατολισμό τον κοινωνικό μετασχηματισμό και τον σοσιαλισμό με δημοκρατία και ελευθερία. Η εμπειρία της διακυβέρνησης, όπως αναπτύχθηκε σε έναν εξαιρετικά δυσμενή συσχετισμό δυνάμεων, βοηθά στο να γίνει εκ νέου εφικτή αυτή η σύνθεση γιατί από τότε προσπαθήσαμε να συνδέσουμε το χειραφετητικό πρόταγμα με την ανάγκη άμεσης αντιμετώπισης των προβλημάτων από θέση κυβερνητικής ευθύνης.

Είναι σε αυτό το πλαίσιο που καλούμε τους αριστερούς, τους δημοκράτες, τους προοδευτικούς πολίτες να συμμετέχουν ενεργά σε αυτό το πρωτόγνωρο για την εποχή μας εγχείρημα. Να συστρατευτούν με το ΣΥΡΙΖΑ – Προοδευτική συμμαχία στην μεγάλη προσπάθεια να δώσουμε άμεσα λύσεις στα μεγάλα κοινωνικά προβλήματα, να υπερβούμε τα κοινωνικά αδιέξοδα της νεοφιλελεύθερης καπιταλιστικής διαχείρισης αλλά και να δώσουμε νικηφόρα την μεγάλη μάχη της εποχής μας απέναντι στην ριζοσπαστική και ακραία δεξιά και τον νεοσυντηρητισμό.

Είναι σε αυτό το πλαίσιο που θέλουμε να διαμορφώσουμε οργανώσεις **μελών σε κάθε γωνιά της Ελλάδας**, οργανώσεις που θα αποτελούν, ακριβώς, το κόμμα στο χώρο τους. Που θα παράγουν πολιτικά γεγονότα, θα παρεμβαίνουν, θα κινητοποιούν, θα δίνουν λύσεις και δεν θα αρκούνται στο ρόλο του ιμάντα μεταβίβασης των κεντρικών πολιτικών αποφάσεων και εκφωνήσεων.

Ένα κόμμα που θα αξιοποιεί τις νέες τεχνολογίες, την συσσωρευμένη γνώση και τη συλλογική ευφυία των εργαζόμενων τάξεων, τις επικοινωνιακές νέες δεξιότητες ιδιαίτερα των νέων, την δικτυακή οργάνωση στο εσωτερικό του αλλά και στην κοινωνία ώστε να δίνει αποτελεσματικά την ιδεολογική και την πολιτική μάχη. Ένα κόμμα των μελών του αλλά και ένα κόμμα των αξιών του. Της ισότητας, της δημοκρατίας, της αλληλεγγύης, της ελευθερίας, που θα πραγματώνει τον στρατηγικό στόχο του ήδη στο σήμερα.

Ιούλιος 2021